google/wiki40b huggingface dataset:
Tisleia

Tisleia er ei elv som renner fra Tisleifjorden til Ølsjøen i Nord-Aurdal kommune i Oppland fylke. Elva er ca. 16 km lang og har en minste regulert vannmengde på 0,5 m³/s. Normalt er vannføringen på rundt 18 m³/s. Tisleia renner først i sørøstlig retning, senere i nordøstlig retning gjennom Tisleidalen hvor den krysses av fylkesvei 51. Elva er kjent for å ha et godt ørretfiske.
Sarafan

Sarafan (uttales «saraf'an», på russisk skrevet сарафа́н) er en kjoleformet kvinnedrakt som var vanlig i Det russiske keiserriket fra omkring 1700 fram til den russiske revolusjonen i 1917. Sarafan er en type stroppekjole; den består av et livstykke, ofte ettersittende, uten ermer, men med stropper eller bånd over skuldrene, som er sydd fast til eller brukt sammen med et vidt skjørt. Plagget er ofte fargerikt og pyntet med mønstrede border. Drakten ble tradisjonelt båret over en bluse og ofte med forkle. I dag inngår plagget i russiske folkedrakter.
Coppa Italia Lega Pro

Coppa Italia Lega Pro er en ren knock-out basert turnering, med lag fra Lega Pro Prima Divisione og Lega Pro Seconda Divisione, i Italia. Alle kampene, inkludert finalen, består av en hjemmekamp og en bortekamp.
Ballstad Ungdoms- og Idrettslag

Fotball

A-laget i fotball spiller per 2018 i 4. divisjon avdeling Hålogaland. Laget spilte før på grus, men fikk lagt kunstgress på Ballstad stadion (lokalt kalt «Jåssmyra»), som sto ferdig 12. juli 2008. Banen ble offisielt åpnet 3. september samme år, da et sammensatt Lofoten-lag/forsterket Ballstad-lag møtte Bodø/Glimt.
Etrit Berisha

Landslaget

Han ble tatt ut i Albanias EM-tropp til EM i Frankrike 2016.
Jammu (distrikt)

Demografi

Ved folketellingen i 2011 var det 1 526 406 innbyggere i distriktet, mot 1 357 077 i 2001. Den urbane befolkningen utgjør 49,65 % av befolkningen.
Barn i alderen 0 til 6 år utgjorde 10,47 % i 2011. Antallet jenter i den alderen per tusen gutter var 795.
Severance

Plott

Når det internasjonale våpenfirmaet Palisade Defence belønner sine europeiske salgsfolk med en team-byggingshelg i noen østeuropesike fjell, oppfatter ingen at deres feriested er område for en industri-«urban legend». Ukjent for deltagerne er feriestedet et tidligere asyl hvor krigsforbrytere tidligere ble henrettet med Palisade Defence-våpen. Noen av de kriminelle har overlevd og vil ha hevn.
Fylkesvei 2242

Fylkesvei 2242 går mellom Kroktjønnbekk og Dalholen i Folldal kommune. Veien er 4,1 km lang.
Frem til 2019 hadde veien betegnelsen Fylkesvei 705.
Kinnpose

Kinnpose (av lat. Saccus paraoralis) er en sekkeformet utbuktning av munnslimhuden, som dannes fra innsiden av kinnene nær kjevevinkelen, hos noen pattedyr. På innsiden av kinnene er munnslimhuden svært fleksibel, slik at den utvider seg etter hvert som dyret fyller opp posen.
Kinnposer tjener som et midlertidig lager for dyra, mens de samler mat. Maten samles med munnen og lagres ved hjelp av tungen. Det tømmes med muskler i kinnene eller med hjelp av framlabbene.
Kinnposer er vanlige hos mange dyr, som hos nebbdyret, mange gnagere (Rodentia) og dyreaper i gruppen Cercopithecinae.
Lalu Muhammad Zohri

2017

Zohri vant 200 meter under det indonesiske juniormesterskapet i friidrett 2017.

2018

Indonesia arrangerte en turnering foran Asialekene, og Zohri kom der på andreplass på 100 meter, og var med på stafettlaget som vant 4 x 100 meter stafett. Han vant 100 meter under Rafer Johnson&Jackie Joyner-Kersee Invitational i USA i april, og kom på andreplass under Mt. SAC Relays. I Juniorasiamesterskapet i friidrett 2018 vant han 100 meter, med tiden 10,26. 
Han deltok i U20-VM i friidrett 2018, og vant der 100 meter med ny personlig rekord og indonesisk juniorrekord på 10,18 sekunder. Dermed ble han den første utøveren fra Indonesia som vant en medalje under Junior-VM i friidrett noensinne. Han deltok i Asialekene 2018, og kom der på sjuendeplass på 100 meter.
Kef

Kent Engineering & Foundry (Kef) er en engelsk høyttalerprodusent. 
Kef ble startet i 1961 av Raymond Cooke (1925–1996).
Øynafylke

Øynafylke (Norrønt: Eynafylki) var var ett av de åtte historiske fylkene i Trondheimen fra jernalderen til ut i middelalderen. 
De historiske fylkene i Trondheimen var lokale rettsfellesskap med hvert sitt fylkesting. De ble dannet en gang i eldre jernalder eller begynnelsen av yngre jernalder. De fire fylkene Øynafylke, Skøynafylke, Sparbyggjafylke og Verdølafylke utgjorde Inntrøndelag som hadde ting på Mære. Utsendinger fra de fire fylkene i Inntrøndelag og de fire fylkene i Uttrøndelag: Stjordølafylke, Strindafylke , Gauldølafylke og Orkdølafylke, møttes også til Frostating på Frosta. På 900-tallet ble også Nordmørafylke, Romsdølafylke og Naumdølafylke en del av Frostating.
Sway (selskap)

Historikk

Selskapet ble grunnlagt av Eystein Borgen og Inocean i 2001. Det vant DnB NORs innovasjonspris i 2006 for en tårnløsning selskapet hadde utviklet.
I 2007 gjennomførte selskapet en emisjon på 150 millioner kroner der det norske oljeselskapet Statoil kom inn som den største eieren i selskapet.

Teknologi

Ved å ha en medvindsturbin kan konstruksjonen stives av med wirestag på forsiden av tårnet, hvilket reduserer bølgekreftene og utmattingskreftene i konstruksjonen. Hele tårnet med turbinen roterer i et jawledd i bunnen av det flytende tårnet. Tårnet er festet med et strekkstag ned til ankeret i bunn.

Sway Turbine AS

Fra 2005 utviklet selskapet en vindturbin. Produksjonen ble i 2010 skilt ut i eget selskap, Sway Turbine AS. Dette selskapet fikk innvilget konsesjon av NVE for bygging av en prototype av verdens største vindturbin på 10 MW, på Øygarden utenfor Bergen, og 137 millioner kroner i støtte fra Enova for bygging av pilot i 2010. I 2010 ble Ingelise Arntsen administrerende direktør for Sway Turbine AS.
Proffboksing

Proffboksing er en form for boksing hvor regelverket skiller seg fra amatørboksing.
Reglene for lisensiering og medisinsk oppfølging innenfor idretten profesjonell boksing, varierer fra land til land. Europa har en langt strengere lisensieringsordning og oppfølging av utøverne enn resten av verden.
For å oppnå lisens, må profesjonelle boksere i de fleste europeiske landene gjennomgå grundige medisinske tester før kamp. Disse består av en generell fysisk gjennomgang og blodprøver for HIV, hepatitt A, hepatitt B og hepatitt C. Magnetresonanstomografi (hjernescanning) er påbudt minst én gang i året og eventuelt flere ganger ved flere kamper de siste 12 månedene.
Ingen annen idrett har legeundersøkelser før, under og etter kamp på lik linje med profesjonell boksing. Det er pålagt med lege ved alle stevner, både for amatør og proffboksing. Lege kan til en hver tid stoppe kamp på bakgrunn av sin medisinske kompetanse og ekspertise. I boksing er det altså én lege pr. to utøvere i ringen. Det ingen annen idrett med større legedekning enn boksing.
Det er andre regler og utstyr enn amatørboksing, og hodebeskyttelse og trøye er ikke tillatt. Hanskene er tynnere, og har ikke den hvite streken som amatørboksing har for poengregning.
Kampene varer i tre minutter pr. runde, og det er ett minutt pause i mellom hver runde. Kampene går fra fire til tolv runder. Det er tre dommere, to utenfor og en kampleder i ringen, som gir beste bokser ti poeng per runde. Godkjente slag er mot siden, foran hode, og over beltestedet, foruten rygg. Slaget må være knyttet, og alle andre slag på kroppen er ikke lov inklusiv nedoverslag. I kamp må minst tre av fem dommere registrere slaget for at det skal være godkjent.

Profesjonell boksing i Norge

Profesjonell boksing har vært forbudt i Norge ved lov om forbud mot profesjonell boksing. Stortinget opphevet det 33 år gamle forbudet mot proffboksing i Norge den 16 desember 2014. Da er Nord-Korea det eneste landet i verden som enda har et forbud. Sverige hadde forbud fra 1969 til 2007.
Bakhodebein

Dannelse og opphav

Den nedre, fremre delen av bakhodebeinet ligger under hjernen og består av relativt tykt beinvev. De bakre og øvre delene består av tynnere, men hard beinvev. Under fosterutviklingen dannes knokkelen ved forbeining fra flere sentre, og hos fugler, krypdyr, amfibier og de fisker der det er mulig å identifisere bakhodebeinet, er denne knokkelen flere separate deler. Ekstra sømmer mellom delene i bakhodebeinet forekommer også hos enkelte menneksker. Den nedre delen av bakhodebeinet dannes fra innerkraniet, mens de de øvre delene dannes av elementer fra skalletaket. Den sammenhengende knokkelen har derfor to distinkte opphav.

Hjernenerver

Den XII (tolvte) hjernenerven har en åpnening i bakhodebeinet på hver side av foramen magnum. Nerve IX, X og XI passerer ut gjennom foramen jugulare, en større åpning som ligger mellom bakhodebeinet og tinningbeinet på hver side.
Idmon

Utbredelse

Slekten er utbredt i Sørøst-Asia.
Tidebok

Tidebok (latin horae; fransk Les Heures eller Livre d'heures; engelsk Primer eller Book of Hours; tysk Stundenbuch, Stundenbücher; italiensk libri d'ore) er en bønnebok, nærmere bestemt en bok som inneholdt den katolske kirkes tidebønner, og tideboken var av de oftest forekommende bøker i privateie i middelalderen fra ca. 1200. Tidebøkene var illuminerte manuskripter, og var derfor svært kostbare statusgjenstander i tillegg til å bli brukt i bønnesammenheng.
Flere tidebøker har blitt bevart opp gjennom århundrene og kan fortsatt beundres i våre dager; kjente eksempler er Les Belles Heures de Jean de France, Duc de Berry og Les Très riches heures du Duc de Berry.
Nenad Đorđević

Landslaget

Nenad Đorđević spilte 17 landskamper for Serbias herrelandslag. Han ble tatt ut i Serbias tropp til VM i fotball 2006.
Opera Nordfjord

Opera Nordfjord er et operaselskap på Nordfjordeid som ble opprettet i 1998. Operaen har flere produksjoner i løpet av året. I 2012 er hovedproduksjonen Madama Butterfly. Siden 2009 har operaselskapet holdt til i Operahuset Nordfjord.
Henryk Sienkiewicz

Bakgrunn

Henryk Sienkiewicz var eldstemann av de fem barna til den lavadelige Józef Sienkiewicz (1813–1896) og likeså adelige Stefania Cieciszowska (død 1873). Via sin tippoldemor på morssiden, Constance Jauch (1722–1802), er Sienkiewicz knyttet til andre betydelige forfattere: Ut i slekten på denne siden er den polske romanske dikterinne Jadwiga Łuszczewska (1834–1908), og litteraturhistorikeren og frihetskjemperen Joachim Lelewel (1786–1861). Hans nevø ble drept i konsentrasjonsleiren Sachsenhausen - professor for litteraturhistorie Ignacy Chrzanowski (1866–1940).
Henryk Sienkewicz innledet etter avsluttet gymnasium på foreldrenes ønske medisinstudier i Warszawa, men gikk snart over til jus, og deretter til studier av gammelpolsk språk.

Forfatter

Fra 1869 til 1876 arbeidet han som journalist og publiderte sine første litterære verker. I 1876 reiste han sammen med den polske skuespillerinne Helena Modrzejewska og noen andre bekjentskaper til USA, hvorfra han sendte sine reiseskildringer til aviser i hjemlandet. 
I 1878 vendte han tilbake til Europa, til London og Paris, der han kom i kontakt med den nye litterære strømning naturalismen. I 1881 inngikk han ekteskap med Maria Szetkiewicz(ówna). Paret fikk to barn, men Maria døde allerede i 1885. 
Fra 1880 begynte Sienkiewicz å arbeide med sin trilogi som ble publisert som en føljetong i Warszawaavisen «Słowo» (Ordet), fortløpende som arbeidet skred frem. Fortellingene engasjerte almenheten og Sienkiewicz mottok en mengde brev der folk forsøkte aktivt å påvirka handlingen. En beundrer skjenket 15 000 rubel til forfatteren, som i sin tur opprettet et fond til sin hustrus minne for kunstnere rammet av TBC. 
I 1888 besøkte Sienkewicz Spania og reiste i 1890 til Afrika. I 1891 giftet han seg med Maria Romanowska, som var adoptert datter til en rik industrimann i Odessa. Romanowska forlot imidlerttid Sienkewicz etter kort tid, og ekteskapet ble funnet å ha vært ufullbyrdet og ble oppløst av paven. 
Romanen Quo vadis ble publisert 1895-1896 i avsnitt i avisene «Gazeta Polska» (i Warszawa), «Czas» (i Kraków) og «Dziennik Poznański» (i Poznań, det vil si i alle de tre deler (en russisk, en østerriksk og en tysk) av det delte Polen. Den kom deretter ut i bokform og ble innen kort til oversatt til flere andre språk og fikk stor popularitet. Romanen ble adaptert til forskjellige teaterversjoner, og den første filmversjonen ble innspilt allerede i 1912.
Sienkiewicz fikk i 1900 i gave fra den polske allmenhet et gods i Oblęgorek nær Kielce, der han startet en skole. Samme år fikk han et hedersdoktorat ved det jagellonske universitet i Kraków, og i 1905 ble han tildelt Nobelprisen i litteratur. 
I 1904 giftet han seg med sin niese, Maria Babska. Da første verdenskrig brøt ut flyttet han til Sveits der han sammen med Ignacy Jan Paderewski opprettet en hjelpeorganisasjon for polske krigsoffer. 
Sienkiewicz døde i Vevey 15. november 1916 og ble begravet der. I 1924 ble hans levninger overført til St. Johannes erkekatedral i Warszawa.
Anomi

Anomi er et uttrykk som kommer fra gresk språk og betyr lovløshet eller normløshet. Gresk a er nektende, og nomi betyr lov. Uttrykket ble blant annet brukt av Émile Durkheim i boka Selvmordet for å beskrive selvmordstypen det anomiske selvmord.
Ordet er brukt i psykologisk faglitteratur om sinnstilstander som kan oppstå ved brå endringer i sosial kontekst, der individet opplever at nesten ingen av de tillærte normene lenger gjelder. Eksempelvis vil flyktninger og emigranter kunne oppleve anomi i større eller mindre grad.
Grønlands Grand Canyon

Grønlands Grand Canyon, eller Grand Canyon på Grønland, er en canyon av rekordstørrelse som ble oppdaget under isen på Grønland, og som ble rapportert i publikasjonen Science 30. august 2013 (submitted 29. april 2013), av forskere fra Universitetet i Bristol, Universitetet i Calgary, og Universitetet i Urbino, som beskrev funnet som en «mega-canyon».
West Siang (distrikt)

Demografi

Ved folketellingen i 2011 var det 112 272 innbyggere i distriktet, mot 103 918 i 2001. Den urbane befolkningen utgjør 22,23 % av befolkningen.
Barn i alderen 0 til 6 år utgjorde 12,34 % i 2011 mot 17,13 % i 2001. Antallet jenter i den alderen per tusen gutter er 928 i 2011 mot 950 i 2001.
Emmy-prisen

Emmy-prisen, også bare kalt Emmy, er en amerikansk pris som anerkjenner utmerket arbeid innen tv-produksjon. Prisen tilsvarer Oscar (for film), Tony Award (for teater) og Grammy Award (for musikk); til sammen utgjør disse de fire store kulturprisene i USA.
Ettersom Emmy-prisene deles ut i flere kategorier for amerikanske tv-programmer, avholdes flere ulike prisseremonier i løpet av året. De to seremoniene som får mest omtale i media er utdelingen av Primetime Emmy og Daytime Emmy, som anerkjenner utmerket arbeid i amerikanske underholdningsprogrammer sendt på kveldstid og dagtid. Andre notable Emmy-prisutdelinger er de som anerkjenner nasjonale sportsprogrammer, nasjonale nyhets- og dokumentarprogrammer, nasjonale forretnings- og finansprogrammer og teknologiske og tekniske prestasjoner innen fjernsyn. Lokale Emmy-prisutdelinger avholdes også rundt om i landet på forskjellige tidspunkt i løpet av året. Disse anerkjenner utmerket arbeid innen lokal- og delstatsfjernsyn. I tillegg anerkjenner International Emmy Award utmerket arbeid innen tv-programmer som har blitt produsert og første gang sendt i land utenfor USA.
Tre beslektede, men separate, organisasjoner deler ut Emmy-prisene: Academy of Television Arts & Sciences (ATAS), National Academy of Television Arts & Sciences (NATAS) og International Academy of Television Arts & Sciences. Hver av disse er ansvarlig for ulike Emmy-utdelinger. Sistnevnte organisasjon deler ut Den Internasjonale Emmy-prisen.

Norge

Bare én norsk skuespiller har fått prisen; Anneke von der Lippe vant i 2015. I 2017 fikk serien Mammon, sesong 2 prisen for beste dramaserie. I tillegg har de to NRK-seriene Energikampen og Best i mest fått prisen for beste ikke-manusbaserte program under International Emmy Kids Awards, i henholdsvis 2013 og 2015.
Scenografen John-Kristian Alsaker fikk Emmy for sin scenografi til en TV-versjon av The Phantom of the Opera i 1990.
Soccer City

Før renovasjonen

Før oppgraderingen hadde stadionet en kapasitet på 80 000. Det nyrenoverte stadionet beholder den originale strukturens øvre rekke i vest og hele den nedre rekken (riktignok ombygd).

Renovasjon

Soccer City Stadium i Johannesburg har gjennomgått en stor oppgradering i forbindelse med fotball-VM 2010, med et nytt utvendig design inspirert av tradisjonell afrikansk keramikk. Arkitektfirmaet Populous, som spesialiserer seg innenfor blant annet banedesign, kom med designforslaget. Den øvre rekken har blitt utvidet rundt stadion for å øke kapasiteten til 94 700. I tillegg har stadionet fått 99 nye eksklusive suiter, et nytt tak over tribunene, nye garderobeanlegg og nye lyskastere. Antall suiter i dette stadionet har økt til 195. Anbudet på 1,5 mrd. rand for å oppgradere Soccer City ble vunnet av Grinaker-LTA. Oppgraderingsarbeidet ble fullført onsdag 21. oktober 2009. Gjennomføringen ble markert med stor feiring på stadionet.

Design

Utsiden av stadion er designet for å etterligne utseendet til en kalebass, en afrikansk potte, kledningen på utsiden er en mosaikk av ild og jordens farger med en ring av lys som strekker seg rundt bunnen av arenaen. Denne kombinasjonen av farger gir uttrykk for ild under potten. Ingen tilskuer vil befinne seg mer enn 100 meter fra handlingen og det er ingen begrenset utsikt på stadion.
Tribunene i Soccer City kommer til uttrykk gjennom ti svarte, vertikalgående linjer; ni linjer er geografisk rettet mot de ni andre arenaene som vil bli brukt i fotball-VM 2010, mens den tiende linjen peker mot Olympiastadion i Berlin, som var stedet for forrige VM-finale i 2006. Dette representerer veien til finalen. Etter VM har ledelsen et ønske om å sette opp alle mål som blir scoret på Soccer City i løpet av VM i betongpaneler på et podium, slik at turneringens fulle oversikt over resultater kan bli sett av besøkende i årene som kommer.

Arrangementer

Soccer City har vært viktigste arena for klassiske kamper i Sør-Afrikas fotballhistorie. En slik kamp er finalen mot Tunisia i Afrikamesterskapet 1996.
Slaget ved Cuddalore i 1758

Slaget ved Cuddalore var et sjøslag som fant sted 29. april 1758 under Syvårskrigen nær Cuddalore utenfor kysten av Karnetaka i India. Slaget endte uavgjort mellom en britisk skvadron under viseadmiral George Pocock og en fransk skvadron under Comte d'Aché. Britene tapte 29 mann og 89 ble skadet, mens franskmennene fikk nesten 600 drepte.
De to skvadronene møttes igjen den 3. august i Slaget ved Negapatam og igjen den 10. september i Slaget ved Pondicherry.
Don LaFontaine

Karriere

LaFontaine begynte sin karriere som voiceover-skuespiller på slutten av 1960-tallet. Han utviklet kjapt sin egen melodramatiske stil, som slo an når han lagde trailere for filmstudioene. Studioene hadde nettopp begynt å leie eksterne voiceover-tjenester, etter tidligere å ha brukt sine egne promoavdelinger til å gjøre jobben. Han skapte sine egne fraser, og var sentral i utviklingen av traileren som sjanger. Særlig får han æren for at så mange engelskspråklige trailere begynner med frasen «in a world...», og for replikken «One man, one destiny». Stemmen hans regnes å ha hatt stor betydning for filmhistorien.
LaFontaine har i tillegg til å være stemmen bak tusenvis av filmtrailere, jobbet for CBS, NBC, ABC, Fox, UPN, TNT, TBS og Cartoon Network. Han har også gjort titusenvis av jobber for ulike annonsører, deriblant Chevrolet, Pontiac, Ford, Budwesier, McDonald's, Coca-Cola og andre store selskaper. LaFontaine har også vært mannen som har introdusert utdelere og prisvinnere under store prisutdelinger som Oscar. I 2008 var han med i en reklame der han parodierte seg selv, med ordene han har brukt svært mange ganger i trailere: "In a world...". Reklamefilmen var en av de få gangene man både kunne se og høre LaFontaine samtidig.
Komikeren Pablo Francisco gjorde det til sin spesialitet å parodiere LaFontaine. Francisco postet noen ord på sin hjemmeside da det ble kjent at LaFontaine hadde gått bort, blant annet: «Don fortalte meg at han alltid hadde drømt om å bli parodiert. Han sa at dagen hans var reddet da han så meg parodiere han på TV».
Don LaFontaine har norsk familie på morsiden.

Død

LaFontaine døde på Cedars-Sinai-sykehuset i Los Angeles den 1. september 2008 som følge av en kollapset lunge. Han ble 68 år gammel.
På gang 16

På gang 16 er en musikkassett med diverse artister, utgitt i 1984.
NM i banesykling

NM i banesykling har vært arrangert nesten årlig siden 1922, for kvinner siden 1976. Det kom noe senere enn NM i landeveissykling som ble startet i 1912.
Fast innslag i banesyklingen har vært et kortere individuelt ritt (500 eller 1000 m) og et lengre forfølgelsesritt (3000, 4000 eller 10000 m). Kun noen få lagkonkurranser ble avholdt.
I årene 1957-62 og 1966-68 ble det bare kåret norgesmester sammenlagt etter fire øvelser etter samme prinsipp som i NM i allround på skøyter.
Bortsett fra i 1993 har man konkurrert på utendørs jord, grus eller asfaltbaner. Mye brukt var velodromen på Dælenenga i Oslo (bygd 1929, revet 1946). 
På tidlig 50-tall hadde Trondheim landets eneste arena, inntil klubben Ceres tilpasset et lokalt stadion på Lillestrøm med leire og pukk 
i 1953. 
Grusbanen på Sandnes idrettspark ble brukt i 1957 og 73, samt til Guttelandsrittet (NM for gutter) i 1968 og 69. Krohnsminde idrettsplass i Bergen ble brukt i 1966. 
Jordbanen på Levanger stadion ble brukt til både norske og nordiske mesterskap. På senhøsten 1977 ble en 250 m asfaltbane bygd på Valle Hovin og tidvis arena for NM inntil 2000. 
Den var påtenkt VM i banesykling 1993, da man i stedet bygget en provisorisk velodrom i Vikingskipet på Hamar til 15 millioner kroner, som også ble brukt til 
1993-NM.
Den i dag mest brukte er Prestmoen sykkelvelodrom (297 m) drevet av Stjørdals/Blink i Stjørdal som ble bygd i 1976 og restaurert i 1997.
Siden 2013 har det også blitt avviklet NM i banesykling innendørs på velodromer i Warszawa og Odense. Her har det blitt kåret norgesmestere i baneøvelser som sprint, scratch, poengløp, eliminasjonsritt, keirin og omnium.
Distriktet Alaska

Alaskadistriktet (engelsk: District of Alaska) var navnet på administrasjonen av Alaska fra 17. mai 1884 frem til 24. august 1912, da det ble territoriet Alaska. Før det ble hetende distriktet Alaska het det departementet Alaska. 
På slutten av 1800-tallet var lovgiverne i Washington D.C. først og fremst opptatte med etterspillet til den nordamerikanske borgerkrigen, og hadde lite tid til Alaskas administrasjon. General Jefferson C. Davis, en amerikansk offiser ble utnevnt til den første guvernøren over departementet Alaska. Samtidig utnevnte president Chester A. Arthur den første sivile regjeringen, og Alaska hadde nå en egen regjering .
NUUG

Historie

NUUG var opprinnelig en norsk nasjonal gruppe innen European Unix Users Group (EUUG), senere EurOpen. NUUG etablerte selskapet EUnet Norge AS i 1993 og var en av de første som tilbød Internett kommersielt i Norge. Foreningen solgte seg ut i 1998 og plasserte pengene i en nyopprettet stiftelse, NUUG Foundation.

NUUG og HiOs pris for fremmelse av fri programvare

Prisen er et samarbeid mellom NUUG og Høgskolen i Oslo med finansiering i fra NUUG Foundation. Ble først delt ut i 2002 og går til en person eller en gruppe i Norge som har bidratt til utviklingen av, eller fremmet bruk av Linux, *BSD eller andre UNIX-lignende operativsystemer, åpen kildekode, fri programvare og åpne standarder.

Prisen for årets fri programvare-kommune

Prisen gis til en kommune eller fylkeskommune i Norge som har, bruker og utvikler fri programvare med stor delingsverdi for andre. Prisen er et samarbeid mellom NUUG, NUUG foundation, Friprogsenteret og Høgskolen i Oslo. Den ble delt ut for første gang i 2009.

2009

Kongsberg kommune vant prisen for sitt omfattende arbeid med fri programvare. Juryen bestod av Knut Helland (leder), Geir Graf, Bjørn Venn, Line Richardsen og Christer Gundersen (sekretær).